Source: http://www.hoejesteret.dk/hoejesteret/nyheder/Afgorelser/Pages/Straffastsaettelsefortransportvirksomheder-kontrolapparatforordningen.aspx
Timestamp: 2018-05-20 15:25:50+00:00
Document Index: 24512682

Matched Legal Cases: ['Højesteret ', 'Højesteret ', 'højesteret ', 'Højesteret ', 'Højesteret ', 'Højesteret ']

Højesteret Straffastsættelse for transportvirksomheder - kontrolapparatforordningen
Straffastsættelse for transportvirksomheder - kontrolapparatforordningen
Sag 149/2015
Dom afsagt den 26. februar 2016
Bøden til en transportvirksomhed var ikke uproportional, og der var heller ikke i øvrigt grundlag for at lade strafansvaret bortfalde eller at nedsætte den idømte bøde
En belgisk transportvirksomhed, T, var ved landsrettens dom blevet idømt en bøde på 30.000 kr. for overtrædelse af køre- og hviletidsbekendtgørelsens § 13, jf. § 14, jf. § 12, stk. 1, nr. 3, litra c, jf. artikel 15, stk. 5 a, i kontrolapparatforordningen. T var fundet ansvarlig for, at en ungarsk chauffør ansat i T i fem dage ad en ukendt strækning i Europa havde undladt at indtaste landekode for det eller de lande, hvor han havde påbegyndt og afsluttet sin daglige arbejdstid. Bøden var fastsat ved fuldstændig kumulation af fem normalbøder på hver 6.000 kr.
Sagen angik for Højesteret, om der var grundlag for strafbortfald eller formildelse.
Det centrale spørgsmål i sagen var, om den idømte bøde skulle nedsættes, herunder fordi bøden var uproportional. Højesteret fandt ikke, at der var oplyst omstændigheder, der kunne begrunde en fravigelse af færdselslovens udgangspunkt om fuldstændig kumulation. Da der var tale om et arbejdsgiveransvar for fem overtrædelser, som var begået i erhvervsforhold, tiltrådte højesteret endvidere, at bøden ikke var i strid med EU-rettens proportionalitetsprincip.
Højesteret bemærkede, at sagen, uanset at nogle af forholdene var begået i udlandet, i sin helhed var omfattet af dansk straffemyndighed. Højesteret fandt ikke grundlag for at lade strafansvaret bortfalde, da forholdet både efter bestemmelsen i kontrolapparatforordningens artikel 15, stk. 5 a, og den tilsvarende bestemmelse i takografforordningens artikel 34, stk. 7, var strafbart.
Højesteret tiltrådte herefter, at bøden var fastsat til 30.000 kr.